P. Farkas, poslanec: (2003-11-06):
Vážené dámy poslankyne, vážení páni poslanci, informujem vás o obsahu spoločnej správy k tlači 320a. Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného návrhu zákona. Národná rada Slovenskej republiky svojím uznesením č. 417 z 9. septembra 2003 pridelila vládny návrh zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov, týmto výborom Národnej rady Slovenskej republiky: Výboru NR SR pre financie, rozpočet a menu, ústavnoprávnemu výboru, výboru pre pôdohospodárstvo, verejnú správu, pre sociálne veci a bývanie a pre zdravotníctvo. Uvedené výbory prerokovali predmetný návrh zákona. Po druhé. Gestorský výbor nedostal do začatia rokovania o vládnom návrhu zákona žiadne stanovisko zo strany pánov poslancov, ktorí nie sú členmi týchto spomenutých  výborov. Po tretie. K predmetnému návrhu zákona zaujali výbory NR SR tieto stanoviská. Odporúčanie pre Národnú radu Slovenskej republiky návrh schváliť: Výbor NR SR pre sociálne veci a bývanie uznesením č. 135 zo dňa 8. októbra 2003, Výbor NR SR pre zdravotníctvo uznesením č. 76 zo dňa 7. októbra 2003. Po druhé. Odporúčanie pre Národnú radu Slovenskej republiky návrh schváliť s pozmeňujúcimi a doplňujúcimi návrhmi: Výbor NR SR pre financie, rozpočet a menu uznesením č. 195 zo dňa 9. októbra 2003, ústavnoprávny výbor uznesením č. 226 zo dňa 1. októbra 2003, Výbor NR SR pre pôdohospodárstvo uznesením č. 85 zo dňa 7. októbra 2003. Po tretie. Výbor NR SR Slovenskej republiky pre verejnú správu neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov v súlade s § 52 ods. 4 zákona o rokovacom poriadku Národnej rady Slovenskej republiky. Z prítomných 13 za návrh hlasovali 6, 6 poslanci boli proti a 1 sa zdržal hlasovania. Pod bodom IV sú uvedené všetky pozmeňujúce návrhy, ktoré boli prijaté vo výboroch v rámci druhého čítania. Je ich spoločne osem. O bodoch, ktoré odporúča gestorský výbor schváliť, budem odporúčať spoločne o nich hlasovať, ako aj neschváliť, tiež budem spoločne o týchto bodoch navrhovať hlasovať. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon Slovenskej Národnej rady č. 138/1991 Zb. o majetku obcí v znení neskorších predpisov vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tejto správe v súlade s § 73 ods. 4 a 83 zákona Národnej rady Slovenskej republiky o rokovacom poriadku, potom budem odporúčať Národnej rade Slovenskej republiky vládny návrh schváliť s pozmeňujúcimi a doplňujúcimi návrhmi. Mám poverenie z gestorského výboru potom pri hlasovaní navrhnúť, aby sme hlasovali o tom, že tento návrh posunieme do tretieho čítania ihneď po rokovaní o tomto návrhu v druhom čítaní. Ďakujem vám pekne za pozornosť.